Zagreb, 10. ožujka 2016.

Povjerenstvo za odlučivanje o sukobu interesa(u daljnjem tekstu: Povjerenstvo) na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Dražena Srpaka, gradonačelnika Grada Murskog Središća**, **za davanjem prethodnog odobrenja Povjerenstva u smislu članka 13. stavka 2. ZSSI-a,** na 131. sjednici, održanoj dana 10. ožujka 2016.g. donosi sljedeću

**ODLUKU**

1. **Na temelju članka 13. stavka 2. ZSSI-a, daje se prethodno odobrenje dužnosniku Draženu Srpaku da istovremeno uz profesionalno obnašanje dužnosti gradonačelnika Grada Murskog Središća, radi ostvarivanja prihoda, obavlja poslove tehničkog i stručnog savjetovanja uprave kao druge poslove u smislu redovitog i stalnog zanimanja u trgovačkom društvu CA INDUSTRIETECHNIK d.o.o. iz Murskog Središća, do 180 sati godišnje.**
2. **Ukazuje se dužnosniku da je dužan voditi računa da obujam te vrijeme u kojem obavlja poslove u trgovačkom društvu CA INDUSTRIETECHNIK d.o.o., ne utječe na kvalitetu a samim time i na zakonitost obnašanja javne dužnosti odnosno da način na koji izvršava svoje obveze prema navedenom trgovačkom društvu ne stvori vanjski dojam da su privatni interesi stavljeni iznad javnih.**
3. **Ukazuje se dužnosniku da bi se trgovačko društvo CA INDUSTRIETECHNIK d.o.o., opravdano moglo smatrati s dužnosnikom interesno povezanom osobom.**

Obrazloženje

Povjerenstvo je dana 9. veljače 2016.g. zaprimilo zahtjev dužnosnika Dražena Srpaka, gradonačelnika Grada Murskog Središća, za davanjem prethodnog odobrenja Povjerenstva u smislu članka 13. stavka 2. ZSSI-a, koji je u knjizi ulazne pošte Povjerenstva zaprimljen pod brojem: 711-U-1241-M-50/16-01-2.

Člankom 3. stavkom 1. podstavkom 43. ZSSI-a, propisano je da su gradonačelnici, općinski načelnici i njihovi zamjenici, dužnosnici u smislu navedenog Zakona, stoga je i Dražen Srpak, povodom obnašanja dužnosti gradonačelnika Grada Murskog Središća, obvezan postupati sukladno odredbama navedenog Zakona.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

U podnesenom zahtjevu dužnosnik u bitnom navodi da bi uz profesionalno obnašanje javne dužnosti gradonačelnika Grada Murskog Središća obavljao i dodatne poslove u smislu redovitog i stalnog zanimanja u trgovačkom društvu CA INDUSTRIETECHNIK d.o.o. iz Murskog Središća, OIB: 20075905954. Dužnosnik navodi da je u sudskom registru Trgovačkog suda u Varaždinu u tijeku upis trgovačkog društva pod navedenim imenom, na temelju ugovora o prijenosu udjela sa promjenom imena, sjedišta i direktora društva te doregistracijom od 8. veljače 2016.g. Dužnosnik navodi da će navedeno trgovačko društvo biti registrirano prvenstveno za obavljanje djelatnosti proizvodnje i ugradnje metalnih konstrukcija sa poslovima savjetovanja, planiranja te montažnim poslovima na području industrijske tehnologije i izgradnje industrijskih postrojenja. S obzirom da je dužnosnik stručne spreme tehničkog smjera – strojarski tehničar te da ima radno iskustvo u proizvodnji strojne opreme, sklopio bi s trgovačkim društvom CA INDUSTRIETECHNIK d.o.o. ugovor o radu do 180 sati godišnje za obavljanje poslova tehničkog i stručnog savjetovanja uprave društva vezano uz tehnička rješenja za industrijska postrojenja, tehnička rješenja metalnih konstrukcija, kontrole troškovnika po pojedinačnim projektima te ostalih poslova vezanih uz poboljšanje efikasnosti prilikom izgradnje industrijskih postrojenja na gradilištima unutar Europske unije. Dužnosnik u zahtjevu navodi kako se poslovi koje bi obavljao u trgovačkom društvu CA INDUSTRIETECHNIK d.o.o. ne preklapaju s nadležnostima Grada Mursko Središće te s njegovim poslovima kao gradonačelnika Grada Murskog Središća.

Uvidom u podatke sudskog registra Trgovačkog suda u Pazinu utvrđeno je da je pod OIB: 20075905954 bilo upisano trgovačko društvo LAVANDA d.o.o. iz Savudrije, MBS: 130011179. koje je osnovano Društvenim ugovorom o osnivanju društva od 13. studenog 2006.g. Društveni ugovor od 13. studenog 2006.g. izmijenjen u cijelosti Odlukom jedinog člana društva te je 8. veljače 2016. sačinjen novi tekst Društvenog ugovora slijedom čega je u Sudskom registru Trgovačkog suda u Varaždinu, pod MBS: 130011179, upisano trgovačko društvo CA INDUSTRIETECHNIK d.o.o. iz Murskog Središća. Kao osoba ovlaštena za zastupanje društva upisan je Karl Pfeifenberger, direktor, dok je jedini osnivač/član društva trgovačko društvo CA INDUSTRIETECHNIK GMBH iz Austrije.

Na zahtjev Povjerenstva, Grad Mursko Središće je dana 25. veljače 2016.g. dostavilo očitovanje, zaprimljeno u pošti Povjerenstva broj 711-U-1645-M-50/16-03-2, u kojem se navodi da Grad Mursko Središće za vrijeme trajanja mandata gradonačelnika Dražena Srpaka, kao i za vrijeme trajanja mandata prethodnih gradonačelnika (Josip Dobranić, Rudolf Klennert, Milena Petković i Dražen Breglec) nije bio u poslovnom ili bilo kakvom drugom odnosu s trgovačkim društvom AC Industrietechnik d.o.o. ili s pravnim prednikom navedenog društva, trgovačkim društvom LAVANDA d.o.o.

Iz prikupljenih podataka i dokumentacije Povjerenstvo nije utvrdilo da bi obavljanje poslova tehničkog i stručnog savjetovanja Uprave trgovačkog društva CA Industrietechink d.o.o. iz Murskog Središća vezano uz tehnička rješenja za industrijska postrojenja, tehnička rješenja metalnih konstrukcija, kontrole troškovnika po pojedinačnim projektima te ostalih poslova vezanih uz poboljšanje efikasnosti prilikom izgradnje industrijskih postrojenja na gradilištima unutar Europske unije utjecalo na zakonito obnašanje javne dužnosti gradonačelnika Grada Murskog Središća.

Povjerenstvo napominje kako je odobrenje iz ovog akta dano na temelju okolnosti koje je dužnosnik naveo u podnesenom zahtjevu te na temelju ostalih prikupljenih podataka i dokumentacije koja se navodi u obrazloženju ovog akta.

Ukazuje se dužnosniku da je tijekom obnašanja dužnosti dužan voditi računa da se povodom obavljanja poslova za navedeno trgovačko društvo s obzirom na opseg i vrijeme obavljanja tih poslova ne stekne vanjski dojam da su privatni interesi stavljeni iznad javnog te da opseg i vrijeme obavljanja poslova za navedeno trgovačko društvo ne utječe na kvalitetu a time i na zakonitost obnašanja javne dužnosti.

Dužnosnik je također dužan voditi računa da s trgovačko društvo CA Industrietechink d.o.o. iz Murskog Središća opravdano može smatrati interesno povezanim s dužnosnikom te stoga dužnosnik ne smije obnašanje javne dužnosti gradonačelnika Grada Mursko Središće iskoristiti za ostvarivanje probitaka navedenog trgovačkog društva.

Okolnost zasnivanja radnog odnosa u predmetnom trgovačkom društvu kao i prihode koje po toj osnovi ostvaruje dužnosnik je dužan prikazati u izvješću o imovinskom stanju dužnosnika koje je dužnosnik dužan podnijeti povodom bitne promjene u imovini, istekom godine u kojoj su ove okolnosti nastale.

PREDSJEDNICA POVJERENSTVA

Dalija Orešković, dipl. iur.

Dostaviti:

1. Dužnosnik Dražen Srpak, elektronička dostava
2. Objava na internetskoj stranici Povjerenstva
3. Pismohrana